Bybelskool » Selfbeheersing
Selfbeheersing (wat deel van die vrug van die Gees is, vgl Gal 5:22-23) of kuisheid (chastity) beteken ons verheerlik God deur hoe ons onsself en ander mense behandel. Dit sluit ons gedagtewêreld in (Rom 12:1-2), asook hoe ons kommunikeer (hoe ons ons tong beheer, Jak 3:1-12), ons liggaam (1 Kor 6:12-20) en ons leefstyl (Gal 5:13-26).
Selfbeheersing is gewortel in 'n diep respek en liefde vir jouself en ander mense as deel van die skepping van God. Die eerste liefdesgebod vra immers van jou om God lief te hê "met jou hele hart en met jou hele siel en met al jou krag en met jou hele verstand". Dit sluit jou hele bestaan in. Dit geld ook vir jou naaste, want by die eerste gebod moet jy ook jou naaste liefhê "soos jouself" (Luk 10:27).
Paulus pas dit ook op ons liggaam toe deur te sê: "'n Mens se liggaam is nie bedoel vir seksuele losbandigheid nie, maar is daar vir die Here, wat ook oor ons liggaam Here is … wie hom met die Here verenig, is geestelik een met Hom. Julle moet niks met seksuele losbandigheid te doen hê nie. Elke ander sonde wat 'n mens doen, vind buite sy liggaam plaas, maar iemand wat seksueel losbandig lewe, vergryp hom aan sy eie liggaam. Of besef julle nie dat julle liggaam 'n tempel van die Heilige Gees is nie? Julle het die Heilige Gees, wat in julle woon, van God ontvang, en julle behoort nie aan julleself nie: julle is gekoop, en die prys is betaal. Julle moet God dus in julle liggaam verheerlik" (1 Kor 6:12-20).
Wees getrou in jou liefdeslewe en in alle ander verhoudings waarin jy staan.
Moet glad nie betrokke raak by optrede wat ander mense sal beskaam, beskuldig of gespanne maak nie.
Aanvaar jou liggaam, persoonlikheid en menswees as 'n gawe uit die hand van God en loof Hom daarvoor.
Fokus op waarderende gedagtes,soos Paulus ons in Filippense 4:8 leer: "Alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is – watter deug of lofwaardige saak daar ook mag wees – daarop moet julle julle gedagtes rig."
Sluit aan by of stig 'n aanspreeklikheidsgroep (accountability group) sodat julle mekaar kan ondersteun.
Gebruik woorde van bemoediging om ander mense op te bou.
Wanneer jy iets leliks van iemand anders gesê het, dink aan nege positiewe eienskappe van daardie persoon wat jy waardeer en gaan sê dit vir hom of haar.